עוזר מאמן חיפה עובר לתפקיד הראשי במקום נאווי שפוטר ("מקווה שמינו אותי כי מעריכים אותי") ומתכונן למאבקי ההישרדות: "כל משחק הוא גמר גביע"
מכבי חיפה נפרדה אמש (רביעי) מעמי נאווי ומינתה במקומו לתפקיד את המאמן את עוזרו, מיקי גורקה, שינסה להציל משהו מהעונה הנוראית שעוברת על המועדון השאפתני מהכרמל.
גורקה הוא המאמן השלישי שיעמוד העונה על הקווים בנשר וזאת לאחר פיטוריהם של אלעד חסין ונאווי, כשבדומה לקודמיו, גם הוא שימש כעוזר מאמן בקבוצה לפני שקודם לעמדת המאמן הראשי.
גורקה בן ה-38 גדל דווקא בהפועל חיפה ושיחק בתפקיד הרכז. בצעירותו הוא אף שיתף פעולה עם אריק קמפבל במכללת ספרינג היל הקטנה וכשחזר לישראל שיחק בעירוני רמת גן, קרית ביאליק ובמועדון נעוריו.
את קריירת האימון שלו החל כעוזר מאמן במ.כ. חיפה (גלגולה הקודם של מכבי חיפה) ומאז חזרתה של חיפה לליגת העל היה עוזרו של אבי אשכנזי ביחד עם אלעד חסין. בתחילת העונה קיבל גורקה הצעה לאמן את קבוצת הבת של המועדון, מרנין טבעון מליגת המשנה, אך סרב לכך ולאחר תקופה קצרה מאוד כמאמן ראשי בעירוני נהריה חזר לתפקיד העוזר של עמי נאווי, עד שאמש נקרא לדגל כמחליפו של נאווי עד לתום העונה.
היום סיפר גורקה בראיון ל- ONE על התחושה האישית שלו לאחר המינוי. "בשבילי זאת הזדמנות ויש לי מחויבות גדולה לאגודה שזה מבחינתי מעל הכל. יש איזושהי דרך שאתה עובר. הייתי שחקן, עוזר מאמן, אימנתי בכל הגילאים ואתה בסוף תמיד רוצה להגיע לעמדה הראשית. אני תמיד חלמתי לבנות קבוצה בתחילת שנה, אבל לא תמיד אתה מקבל את כל מה שאתה רוצה. אני מקווה שמינו אותי כי מעריכים אותי".
עם נאווי, אותו הוא החליף לאחר ששימש כעוזרו, הוא עוד לא הספיק לדבר. "אני יכול להבין את עמי, אבל אני לא מרגיש שעשיתי משהו לא בסדר. כל פעם שעוזר מאמן מחליף מאמן אז מסתכלים על זה בצורה אחרת".
גורקה יצטרך להתמודד מעכשיו עם סיטואציה לא קלה בכלל, שכן הקבוצה שלו ממוקמת במקום האחרון בטבלה עם מאזן של 4 ניצחונות בלבד לעומת 15 הפסדים. "הדרך היחידה לצאת מהמצב הזה היא לעבוד קשה ולהסתכל על המשחק הבא וזה מה שאני הולך להגיד לשחקנים", אמר גורקה והוסיף: "אין פתרונות קסם, אנחנו נצטרך לעבוד קשה ומבחינתנו כל משחק עכשיו הוא גמר גביע. ההנהלה הודיע לי שהמטרה היא להישאר בליגה".
מלבד היותו שחקן עבר ומאמן, גורקה עבד עד כה במקביל גם כסקאוט והוא מנהל ביחד עם שחקן עבר נוסף, דני גוט, עוזרו של אלי רבי בעירוני אשקלון, אתר אינטרנט שעוסק בסקאוטינג, מכיל מידע מקיף על שחקנים, מאמנים, סוכנים ונחשב לאחד המובילים מסוגו בתחום. עד כה רשמה חיפה 7 זרים ובאפשרותה להחתים עוד אחד בלבד והשאלה שנותרה היא האם ינצל גורקה את מומחיותו כדי לחזק את הסגל בזר נוסף.
"יש לנו אפשרות להתחזק בעוד זר, אבל נצטרך לחכות עוד כמה ימים כי לפעמים כשאתה מביא זר ועוד זר ורק לחבר אותם לוקח זמן" הסביר גורקה ופירט: "אלא אם כן תהיה אפשרות להביא מישהו שבאמת ישדרג אותנו משמעותית ומיידית. אנחנו נחפש, אבל מבחינתי אם יגיע לכאן שחקן זה רק שחקן ברמה הגבוהה ביותר ואחד שייתן אימפקט מיידי".
ביום שני הקרוב תהיה הופעת הבכורה של גורקה כמאמן ראשי בליגת העל כשחיפה תתארח אצל הלהיט של הליגה, הפועל חולון, ומאמנה, דני פרנקו, שהיה האיש המועדף על ג'ף רוזן לתפקיד המאמן של חיפה, אך סרב לעבור. לקראת המשחק מול פרנקו וחניכיו אמר גורקה: "אני יכול להבין למה רוצים אצלנו את פרנקו, הוא מאמן מצוין, אבל מבחינתנו כל משחק זה כמו גמר גביע כי חפרנו לעצמנו בור ואנחנו חייבים לנצח".